Ewi'ƚ ha' jukhew wanqaats'e' ƚii Lázaro,
Betania ƚeiƚe',
ƚetset ke' María qa ke' ƚejefeki' (ƚekuti') Marta.
Ke' María ha' ƚejefe (ƚek'inij) Lázaro qi in wanqaats'e',
hikke' yatsi'yipji' ka' ewjisii he' ƚef'iyei ha' Yatsat'ax'inij qa nili'jijju' iye he' ƚ'ewkujits.
Enewe' wetsjuk witk'injayek qa inq'ukinii qu' netfelhiti'yi'm ha' Jesús qa' nit'ijets:
—Yatsat'axyij,
nakha' qi ƚisu'un ejuwaika' qi in wanqaats'e'.—
Ha' Jesús in impi'ye'ej qa yit'ij:
—Hane'en ha'ne witaatshek nite' t'ejuyets pa' witwamhi',
qe t'ejuyets yijat'ij qu' neniwqinhetji' na' Dios,
hats'inha ha'ne Ƚa's na' Dios qa' neniwqinhetji' qu' nata'ƚets nakha' witaatshek.—
Qa ha' Jesús yisu'un ke' Marta qa ke' ƚejefeki' (ƚek'inja') qa ha' Lázaro iye.
In tefelhiti'yi'm in qi in wanqaats'e' ha' Lázaro,
qa hik ta'ƚijupi' mexe wetsjuk ke' neƚuts in amaneyiju' iye hakha' i'ni'.
Ma' qa i'nk'aƚe qa yit'ijets he' ƚ'ijatshenhei:
—Yape jiwapilii iye ha' Judea.—
Qa he' ƚ'ijatshenhei qa yit'ijets:
—Rabí (Maestro),
mexe ink'a'ak'i he' judiol neqje'lenheyu'tax ejkii ke' utel qu' nalan.
¿Me qa' amii iye hane'ej?—
Ha' Jesús qa yeku'ƚ:
—¿Me nite' doceji' (12) ne'ej hora na'aj neƚu?
Pa'qu' ewi'ƚe' qu' nijalki'sji'kii pa'qu' neƚuye' ham yilani'ifi,
qe mexe yi'wenji'kii na' na'lkii ha'ne sehe' epji'.
Qa pakha'ƚe qu' nijalki'sji'kii naja'x qa yilanifi pe'ye',
qe hats nite' i'nji'teje'm na' na'lkii.—
Yit'ij aka'an,
qa i'nk'aƚe qa yit'ij iye:
—Hakha' injuwaika' Lázaro hats imaa'ija,
qa' natsamii qa' henijt'otshen.—
Ma' qa he' ƚ'ijatshenhei qa yit'ijets:
—Yatsat'axyij,
hakha'an in hats ima',
ikji' in hats wat'ij.—
Qa iyetƚi'ij ha' Jesús ka' Lazaro'ik'i in hats wa'm pa'aj,
qa hekhewe'ƚe ƚ'ijatshenhei qa yumtitax qu' nit'ijets na'aj ima'ija.
Ma' qa ha' Jesús,
qa hik ta'ƚijupi' in yatsathenkeetik'iha in nifeli'm:
—Ka' Lazaro'ik'i hats wa'm.
Ƚe'wis ye'mkii in nite' ha'nijup,
qe hik aka' kakha' les in ƚe'wisju' qu' net'ejuyi'ƚ ewets,
hats'inha qa' les nite' inqekuyi'iƚ.
Yape ju'ukii hakha' i'ni' kakha'an.—
Ma' qa ha' Tomás ƚenqii iye wetsjukji' qa yit'ijets hekhewep iye.
—Yape jiyamii hats'inha qa' je'weeke' qu' jinanaxi'ƚju' nakha'an.—
In hats yamets,
ma' qa ha' Jesús qa impi'ye'ej in hats ikwetju'ƚ (4) pe' neƚutsik'i in i'nifi ke' ƚesehek ka' Lazaro'ik'i.
Ha' Betania ipƚu'umets ha' Jerusalén wetshetk'ewi'ƚ kilómetro ets.
Olots he' judiol namii ke' ƚetsi' ke' Marta qa ke' María,
qe qa' nisimetsinij pakha' ƚawamhijii kakha' ƚejefe'ek'i.
Ke' Marta in impi'ye'ej ha' Jesús in hats k'esiyu'ets ha' witset qa nejelu'ui.
Qa kikhe'ƚe María qa amani' ke' ƚetsi'.
Ke' Marta qa yit'ijets ha' Jesús:
—Yatsat'axyij,
qek ni'i' hane'e'in qekhante' nawa'metax ka' yejefe'ek'i,
qa tsikfe'lƚe'ets hane'ej in week pa'qu' iyinijets pa' Dios,
qa pa' Dios qa' neƚisij.—
Ha' Jesús qa yeku'ƚ:
—Ha' ejefe iƚa'x iye hatse'.—
Qa ke' Marta qa yeku'ƚ:
—Ehe,
tsikfe'lets in iƚa'x iye hatse' qu' iƚiye'tax iye week pe' hats naxtaxju' qu' namtaxets pa' neƚuji' qu' hats ƚ'aka'the' ye'ƚe hatse'.—
Ha' Jesús qa yit'ijets:
—Yakha' ƚiƚijii pe' naxju' qa yakha' iye witiƚa'x nite' yili'ij.
Pakha' qu' nite' nesqeku'ye',
yemjeetax qu' nawa'mtax qa' iƚa'xe' iye.
Qa week pakha' qu' mexe iƚa'xe' qa nite' tseqeku',
ma' qa' nite' ƚ'anuuyi'i qu' nawa'm hatse'.
¿Me nite' ƚeqeku'uk'i aka'an?—
Qa yeku'ƚ kikhe'en qa yit'ij:
—Ehe,
Yatsat'axyij,
yakha' nite' heqeku'uk'i in hik akhaa'ija pa' Cristo Ƚa's pa' Dios pakha' neketsju' ha'ne sehe' ipji'.—
In yili'ij in yit'ij ke' Marta aka'an,
ma' qa yiihetii ke' ƚejefeki' María qa tanqat'inijets in yit'ijets:
—Ha' Maestro hats ha'ne i'ni' qa iyin ei.—
In yepi'ye' ek'i ke' María aka'an qa aje'eƚ niipha'm qa ikii hakha' i'ni' ha' Jesús.
Qe ha' Jesús mente' uitaxetsji'ha ha' witset ƚa's,
qe mexe amantaxi' hakha' wetweni'ƚi' ke' Marta.
He' judiol he' i'nijup kikhe'en ke' ƚetsi'ii yisimetsintax,
hekhewe'en in yi'wen ke' María in ts'enpha'm qa ikfik'i,
ma' qa yijayanfik'i,
yumtitax qu' nakii ke' ƚesehek qu' nayinju' iye.
Ke' María in yamii hakha' i'ni' ha' Jesús,
ma' qa in yi'wen qa wetjele'efi ƚef'iyeyiiju',
qa yit'ij:
—Yatsat'axyij,
qek ni'i' hane'e'in qekhante' nawa'metax ka' yejefe'ek'i.—
Ha' Jesús in yi'wen in qi in ip ke' María qa hekhewe' iye judiol ƚijts'eyek,
ma' qa qi in yoksi'wen qa ika'me'tji'ij kiyek iye.
Qa yit'ijets:
—¿Pa'n ƚ'eniƚi'?
— Hekhewe'en qa yit'ijets:
—Te'ƚun qa' i'wen,
Yatsat'axyij.—
Ha' Jesús qa ip.
Qa hik ta'ƚijupi' he' judiol in yit'ijju':
—¡Jeƚ qeku'ni'ƚju' hayits qa qi in yisu'untax pa'aj!—
Qa uja'x he' yit'ijju'ek:
—Hane'en hik ha'ne hakha' yi'wenkitkii ha' puk'altax.
¿Pa'n ƚahats in nite' ƚeke' qu' naqsiijkii ka' Lazaro'ik'i qu' nite' nawa'me'?—
Ha' Jesús qa ewi'ƚij iye in qi in yoksi'wen pa' ƚunye'jkii in hats meti'm ke' ƚesehek.
Ke' ƚesehek yikumunhetje'm ke' utek qa ha' ƚit'o qa ute iye.
Ha' Jesús qa yit'ij:
—¡Iwu'mi'ƚ ne' ute ƚeji'ij!
— Qa ke' Marta ƚejefeki' ka' wa'm qa yit'ijets:
—Yatsat'axyij,
hats qi qu' ne'nisjut qe hats ikwetju'ƚ (4) ke' neƚutsik'i in i'nji'.—
Ha' Jesús qa yit'ijets:
—¿Me nite' hit'ij ewets,
qu' nite' esqeku'ye' qa' i'wen na' qi ƚesa'x na' Dios?—
Ma' qa wenit'ij qhof ke' ute ƚit'o'oj.
Ha' Jesús qa yejeƚetspha'm na' wa's,
qa yit'ij:
—Tata,
hit'ij ewetspha'm qi in ƚe'wisij qe ƚ'eku'mij yiju'ƚ kakha' k'iyinij ewets.
Yakha' tsikfe'ltaxets in ƚ'eku'mij yiju'ƚ na'aj k'iyinij ewets,
qa hitƚi'ij aka'an qe ta'ƚets enewe' olots tseqewuk'un,
hats'inha qu' nite' neqekuyi'ik'i in akha' ƚets'ukinju'.—
In yili'ij aka'an in yit'ij,
qa yit'unhetik'i in iyet:
—¡Lázaro,
enekik'uifik'i na' ƚa'ni'!—
Qa ka' wa'mtax qa nekfik'i.
Ke' ƚokoyei qa ke' ƚef'iyei iye wetjuphe'ƚij ke' penyilots,
qa ka' ƚeju's qa wet-sifinijipji' ka' penyilo ƚa's.
Ha' Jesús qa yit'ij:
—Enit'iƚijipji' ne' wetjupheƚij qa' ƚeke'ye' qu' nak.—
Qa aka'an in ta'ƚets qa olots he' judiol hekhewe' namii qu' ni'wen ke' María,
in yi'wen aka' yaqsiijkii ha' Jesús,
ma' qa tek'enets nite' yeqeku' hakha'an.
Qa na'lƚe he' uja'x hekhewe'en qa yamii he' fariseol qa nenfeli'mik'i kakha' yaqsiijkii ha' Jesús.
Ma' qa he' tenek'enhe'yipji' he' pa'il qa he' fariseol iye qa not'axij wetju'ƚ in uja'xek pe' week Junta Suprema qa yit'ijju':
—¿Pa'n qu' ineqfenyejeye' inwek?
Hakha' jukhew hats olots pe' yaqsiijkii ham ƚunyejeyi'iju'ƚ.
Qe qu' jintewejinƚe,
qa' week netk'enets hatse' hakha'an.
Ma' qa ne' oq'opheƚinetsilets Roma ƚeiƚets qa' nanam qa' niwuƚ'enhetju' ene' qi i'nlijtsitjii qa' weeke' iye ha'ne initset qu' niwuƚ'enhetju'.—
Hakha' ewi'ƚ hekhewe'en,
ƚii Caifás,
hik hakha' qiji' pa'il ƚatata kakha' ininqa'pji',
qa yit'ijji'ju':
—Ekheweli'ƚ ham ƚenikfe'li'iƚets,
qa nite' i'nji' iye pe'qu' aqjamtikineyejeyi'iƚkii in les in ƚe'wisju' qu' ewi'ƚe' pa'qu' jukhewe' qu' nawa'mifi ha'ne witset,
qa' hasu'uje' qu' weeke' qu' nanaxju' ha'ne witset.—
Qa ha' Caifás,
qa nite'ƚe qu' ƚakha' ye'ƚe qu' nata'ƚets in yit'ij aka'an,
qe in qiji' pa'il ƚatata kakha' ininqa'pji',
ma' qa pa' Dios qa tisij qu' nit'ij aka'an qu' aje'eƚ nenfel ha' Jesús qu' nawa'mifi ha'ne witset.
Qa nite' ewi'ƚƚe iye ha'ne witset qu' nawa'mifi,
qe wa'mifi iye qu' ewi'ƚ neni' pe' week ƚelits pa' Dios pe' mexe yak'estaxkii.
Ma' qa hik akaa'ijha in ta'ƚi' ka' neƚuji' in wo'oikii pa'qu' ƚeqfenyejeiyi'ij qu' ƚeke'ye' qu' nilan ha' Jesús.
Qa hik ta'ƚijupi' ha' Jesús in hats nite' ƚeke' qu' nijalki'sji'kii qa' week ni'wen he' judiol.
Ma' qa yamii ha' witset ƚii Efraín meti'm ha' ham i'ni'i'.
Qa hikha' mexe i'ni'ƚi'kii he' ƚ'ijatshenhei.
Ma' qa hats k'esiyu'ets kakha' qi ƚeqe ƚe'wis neƚu ne' judiol ƚii Pascua.
Qa olots he' pekhel ta'ƚji'kii namii aje'eƚ ha' Jerusalén qe qa' aje'eƚ naqsiijkii pekhewe' hats jutsiqax qu' naqsiijkii,
hats'inha qu' ƚeke'ye' qu' na'nij ji'teje'm pa' ƚe'wis neƚu ƚii Pascua.
Ma' qa teniwohoitaxiikii ha' Jesús,
qa yifaakateji' pa'aj pekhewe'en in i'nifi ke' qi witlijtsitjii,
qa yit'ijju':
—¿Ƚekpa' qu' umti'iƚ?
¿Me qu' nite' nanami'ii ha'ne ƚe'wis neƚu?—
He' tenek'enhe'yij he' pa'il qa hekhewe' iye fariseol hayiits inaqyaji'ijji'ju' pakha' qu' nenikfe'lets pa'qu' na'ni' ha' Jesús qa' nenfeli'm hats'inha qu' nophe'ƚ.